钦定古今图书集成/明伦汇编/官常典/第615卷 > 赵崇宪
## 钦定古今图书集成/明伦汇编/官常典/第615卷 > 赵崇宪

按《广西通志》：“崇宪，字履常，汝愚子也。知靖江府，兼经
略安抚。靖江属邑，土地肥，硗略等，而阳朔、修仁、荔浦
赋独倍。崇宪请加蠲减。诏递损有差，三县民立祠刻
石。有罗蔓洞者，岁寇钞为暴，土人何向父子阴导之崇宪寘之法。因严民彝交通之禁，使边民相什伍。寇
至则鸣鼓召众，先后掩击，俘获者赏，不者有惩。先是”，
部内郡邑有警，辄移统府兵戍之，在宜州者百人，古
县半之。崇宪谓根本单虚，非所以窒奸萌，乃于其地
各置兵如戍兵之数，而敛戍者以归。邕为边要害地，
自狄青平侬智高，所以设捍防者甚至，岁久寖弛，而
谿洞日彊。崇宪条上其议，朝廷颇采其言，然未尽用
也。其弟崇模，字履规，亦知靖江，有美声。桂人张茂良
为《德政颂》，刻之漓山。